آوروپا بیرلیگی، ایران نوکلئر آنلاشماسینا دستک وئررکن، تهرانین بالیستیک موشک فعالیتلرین‌دن و سوریه ایله لبنان کیمی اؤلکه‌لرده‌کی رولون‌دان درین راحاتسیز‌لیق دویدوغونو بیلدیردی.
آوروپا بیرلیگی شوراسی، ایرانا قارشی قبول اولونان قرارلارا دایر یازی‌لی آچیقلاما وئردی.
آچیقلامادا، آوروپا بیرلیگینین ایران نوکلئر آنلاشماسینا قرارلی دستگینین داوام ائتدیگی بیلدیریلرکن، تهران رهبرلیگینین آنلاشماسی‌نین تعهدلارینی یئرینه یئتیردیگی، آمریکا بیرلشمیش ایالتلرینین آنلاشمادان چکیلمه‌سین‌دن اوزونتو دویولدوغو ایفاده ائدیلدی.
آوروپا بیرلیگی اؤلکه‌لری فرانسا، آلمانیا و اینگیلتره‌نین رهبرلیگی آلتین‌دا ایران ایله قانونی تیجارتی داوام ائتدیرمه‌گی هدفله‌یه‌ن اؤزل مکانیزمینین قورولدوغو خاطیرلادیلان آچیقلامادا، بونون اقتصادی ایلیشکیلره و ایران خالقینا اؤنملی قاتقیلار وئره جگی وورغولاندی.
آچیقلامادا، آوروپا بیرلیگینین ایران ایله اورتاق ماراق ساحه‌لرین‌ده ایلیشکی‌لری گلیشدیرمک ایستدیگینه دقت چکیله‌رک،
"آوروپا بیرلیگی شوراسی ایرانین لبنان و سوریه کیمی اؤلکه‌لرده دؤولت دیشی آکتورلارا وئردیگی حربی، مالی و سیاسی دستک‌دن راحاتسیز‌لیق دویور" گؤروشونه یئر وئریلدی.
"آوروپا بیرلیگی شوراسی، ایرانین بالیستیک موشک فعالیتلرین‌دن درین قایغی دویور" ایفاده‌سی ایشله‌دیلن آچیقلامادا، ایرانین بو چرچیوه‌ده لازیم اولان بیرلشمیش میللتلر گوونلیک شوراسینین قرارلارینا اویما چاغریسی ائدیلدی.
آچیقلامادا، آوروپا بیرلیگینین ایرانین بعضی عضو اؤلکه‌لرده‌کی "خصمانه" فعالیتلرین‌دن ده قایغی دویدوغو، عضو اؤلکه‌لرین بو نؤوع فعالیتلره سون وئرمک اوچون بیرلیک ایچین‌ده حرکت ائتمه‌یه داوام ائدجگی قید ائدیلدی.
